《冯燕歌（一作沈下贤诗。据《唐音统签》云：》
唐代·司空图

魏中义士有冯燕，游侠幽并最少年。避仇偶作滑台客，
嘶风跃少来翩翩。此时恰遇莺花月，堤上轩车昼不绝。
两面高楼语笑声，指点行人情暗结。掷果潘郎谁不慕，
朱门别见红妆露。故故推门掩不开，似教欧轧传言语。
冯生敲镫袖笼鞭，半拂垂杨半惹烟。树间春鸟知人意，
的的心期暗与传。传道张婴偏嗜酒，从此香闺为我有。
梁间客燕正相欺，屋上鸣鸠空自斗。婴归醉卧非仇汝，
岂知负过人怀惧。燕依户扇欲潜逃，巾在枕傍指令取。
谁言狼戾心能忍，待我情深情不隐。回身本谓取巾难，
倒柄方知授霜刃。凭君抚剑即迟疑，自顾平生心不欺。
尔能负彼必相负，假手他人复在谁？窗间红艳犹可掬，
熟视花钿情不足。唯将大义断胸襟，粉颈初回如切玉。
凤凰钗碎各分飞，怨魄娇魂何处追，凌波如唤游金谷，
羞彼揶揄泪满衣。新人藏匿旧人起，白昼喧呼骇邻里。
诬执张婴不自明，贵免生前遭考捶。官将赴市拥红尘，
掉臂人来擗看人。传声莫遣有冤滥，盗杀婴家即我身。
初闻僚吏翻疑叹，呵叱风狂词不变。缧囚解缚犹自疑，
疑是梦中方脱免。未死劝君莫浪言，临危不顾始知难。
已为不平能割爱，更将身命救深冤。白少贤侯贾相公，
长悬金帛募才雄。拜章请赎冯燕罪，千古三河激义风。
黄河东注无时歇，注尽波澜名不灭。为感词人沈下贤，
长歌更与分明说。此君精爽知犹在，长与人间留炯诫。
铸作金燕香作堆，焚香酬酒听歌来。

作者简介：司空图（837～908）晚唐诗人、诗论家。字表圣，自号知非子，又号耐辱居士。祖籍临淮（今安徽泗县东南），自幼随家迁居河中虞乡（今山西永济）。唐懿宗咸通十年（869年）应试，擢进士上第，天复四年（904年），朱全忠召为礼部尚书，司空图佯装老朽不任事，被放还。后梁开平二年（908年），唐哀帝被弑，他绝食而死，终年七十一岁。司空图成就主要在诗论，《二十四诗品》为不朽之作。《全唐诗》收诗三卷。